HU Az Európai Unió Hivatalos Lapja C 110/32

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2018/C 110/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„CZOSNEK GALICYJSKI”

EU-szám: PGI-PL-02211-22.12.2016

OEM ( ) OFJ ( X )

1. Elnevezés

„Czosnek galicyjski”

2. Tagállam vagy harmadik ország

Lengyelország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva.

3.2. Az 1. pontban szereplő elnevezéssel jelölt termék leírása

A „Czosnek galicyjski” elnevezés friss fokhagymafejeket (Allium sativum L.) jelöl. A „Czosnek galicyjski” elnevezés alatt a „Harnaś” és az „Arkus” fajtájú fokhagymát hozzák forgalomba.

A „Czosnek galicyjski” jellemzői a következők: a biológiailag aktív anyagok mennyisége és a jellegzetes morfológiai tulajdonságok:

— alliintartalom: legalább 1,65 g 100 g-1 ms,

— a külső héj antociános elszíneződése (lilás rózsaszín vagy lila), amely a gerezdeket fedő héj felületének legalább 30 %-ára kiterjed,

— legalább 50 mm átmérőjű kerek fokhagymafej,

— 6–9 örvösen elhelyezkedő gerezd fokhagymafejenként,

— hidegtűrés.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

— Ültetés.

— Öntözés, trágyázás, gondozás.

— Betakarítás.

— Szárítás.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

Kis-lengyelországi vajdaság (Słomniki és Radziemice község, valamint Koniusza község következő települései: Niegardów, Niegardów Kolonia, Piotrkowice Wielkie, Budziejowice és Muniaczkowice).

5. Kapcsolat a földrajzi területtel

A „Czosnek galicyjski” sajátossága mindenekelőtt különleges minőségi jellemzőiből és a hírnevéből adódik.

A „Czosnek galicyjski” sajátos jellemzői

A „Czosnek galicyjski” kiváló minősége és sajátos jellemzői a termőhelyének talajtani és éghajlati körülményeiből, valamint a helyi termelők szaktudásából következnek. E tényezők összessége olyan különleges fizikai-kémiai és érzékszervi tulajdonságokkal rendelkező fokhagyma előállítását teszi lehetővé, amelyek megkülönböztetik azt az egyéb termékektől. A „Czosnek galicyjski” fokhagymát magas allicintartalma, külső héjának lilás rózsaszín vagy lila árnyalata, valamint a kisszámú gerezdre osztott nagyméretű fej jellemzi, aminek köszönhetően az egyes gerezdek mérete szintén meghaladja a más fokhagymafajták gerezdjeinek méretét.

A földrajzi terület, amelyen a „Czosnek galicyjski” fokhagymát termesztik, Galíciában található, mely régió 1774 és 1918 között az Ausztriához csatolt területek részét képezte. Innen ered a „Czosnek galicyjski” elnevezés.

Azon földrajzi terület talajai, ahol a „Czosnek galicyjski” fokhagymát termesztik, szerves anyagokban (humuszban) gazdagok. A területet magas pH-értékű rendzina talaj borítja, amely a Lengyelország területének alig 1 %-át fedő mészkő eróziójából keletkezett, így egy olyan mikrorégió jött létre, amelynek talaja kedvező a fokhagymatermesztés számára. E térség jellemzője a nagyon magas, 6,7 és 7,9 közötti pH-érték. A 4. pontban meghatározott területen a vegetációs időszak valójában korábban kezdődik, mint a szomszédos vidékeken.

A „Czosnek galicyjski” a talajnak köszönheti a fokhagymagerezdeket fedő héj egyedi színét. Ez abból következik, hogy semleges kémhatású talaj esetén a héj antociános elszíneződése lilás rózsaszín árnyalatot kap, míg lúgos kémhatású talaj esetén lila árnyalatot.

Ezenkívül a 4. pontban meghatározott földrajzi területen kivételesen korán kezdődő vegetációs időszak lehetővé teszi a téli csapadékból a talajban felhalmozódott víz optimális felhasználását. Ez alapvetően fontos a növekedés kezdeti szakaszában, és rendkívül hasznos a hagymás növények számára, amelyek közé a fokhagyma is tartozik. Ennek köszönhetően a „Czosnek galicyjski” fokhagyma gumói nagyméretűre nőnek.

A helyi termelők szaktudása szintén jelentős befolyással van a „Czosnek galicyjski” minőségére, és az előállítás minden egyes szakaszában szerephez jut. E hozzáértés részét képezi a megfelelő ültetési időpont kiválasztásának képessége, hogy a dugványok a fagyok megérkezése előtt gyökeret ereszthessenek. A termelők előzetes kiválasztás után félreteszik a minőségi dugványokat (gerezdeket). A fokhagymafejek közvetlenül az ültetés előtt történő szétválasztása után kiválogatott megfelelő méretű, ültetni való gerezdek jó minőségű, magas hozamot biztosítanak.

Túl száraz talaj esetén a termelők öntözéshez folyamodnak, mivel tavasz végén a talaj megfelelő nedvességtartalma hozzájárul olyan nagy fokhagymafejek kifejlődéséhez, amelyek nagy mennyiségben tartalmaznak allicint, a fokhagyma intenzív aromájáért és határozott csípős ízéért felelős kéntartalmú szerves vegyületet. Az allicintartalom a Lengyelország más régióiban termesztett ugyanilyen fajtájú fokhagymákhoz képest átlagosan 5 %-kal magasabb.

A kemény szárú, téli fajtákat magában foglaló „Czosnek galicyjski” fokhagyma termesztése során elengedhetetlen művelet a tetejezés. Ez az eljárás a virágzati szár rotációs visszavágásából áll. Nagyon fontos a művelet időpontjának helyes megválasztása, mivel ha a virágzatot túl korán távolítják el, akkor hajlamos visszanőni, ellenben ha a virágzat a növényen marad, az jelentősen csökkenti a terméshozamot és rontja a gerezdek minőségét. Egy igen munkaigényes eljárásról van szó, ugyanis hagyományosan kézzel végzik. Csak így lehetséges, hogy a növekedéstől függően minden egyes fokhagymanövényen a megfelelő időpontban alkalmazzák ezt a technikát. A régió mezőgazdasági hagyományának részét képező művelet pontossága nem elhanyagolható hatással van a termék minőségére.

A betakarítás és a szárítás után a „Czosnek galicyjski” fokhagymát kézzel megtisztítják, és eltávolítják a sérült héjat és a gyökér- és levélmaradványokat. A fokhagyma ilyetén kezelése elősegíti a jó eltarthatóságot, és kiváló dietetikai és ízbeli tulajdonságokat biztosít. A megfelelő hőmérsékleten történő szárítás és szellőztetés hatással van a „Czosnek galicyjski” fő hatóanyaga, azaz az allicin stabilitására.

A fokhagymatermesztésre alkalmas talaj- és éghajlati viszonyoknak, valamint a helyi termelők nagy szaktudásának köszönhetően a 4. pontban meghatározott földrajzi területen hasznosítják a legnagyobb kiterjedésű földeket ennek a zöldségfélének a termesztésére Lengyelországban.

A „Czosnek galicyjski” hírneve

A „Czosnek galicyjski” nevét adó földrajzi területen folytatott fokhagymatermesztéssel kapcsolatos írásos emlékek a XVII. századig nyúlnak vissza. Szymon Syreński (Syreniusz), a krakkói egyetem professzora, a gyógynövényeket kutató botanikus és orvos „Zielnik herbarzem z języka łacińskiego zowią …” (a latin nevek alapján szerkesztett növényhatározó) című, 1613-ban megjelent művében 756 dél-lengyelországi növényfajtát írt össze. A szerző ebben a műben több mint százszor említi az itt termesztett fokhagymát, vagyis a „Czosnek galicyjski” fokhagymát mint a krakkói térségben könnyen beszerezhető növényt és hasznos gyógynövényt.

A legenda, mely szerint az emberek a helyi piacokra és vásárokba jártak sót és fokhagymát venni, bizonyítja a „Czosnek galicyjski” és az előállításának régiója közötti kapcsolatot, valamint a fokhagyma hírnevét.

A fokhagyma híre valószínűleg igen jelentős volt, ugyanis Jan Chryzostom Pasek lengyel barokk író Pamiętniki (Emlékiratok) című művében szellemesen fejti ki, hogy II. Rákóczi György, Erdély fejedelme 1657-ben a lengyel földet a lengyel fokhagyma miatt foglalta el, amely valószínűleg jobb volt a magyar fokhagymánál. És a szerző elbeszélése szerint Rákóczi hadserege meg is ette az összes ellopott fokhagymát.

Hasonlóképpen, Zbigniew Morsztyn barokk kori író, aki 1655-ben jelen volt Krakkó (Kis-Lengyelország régióban, a „Czosnek galicyjski” termővidékén található város) svédek általi ostrománál, írt egy verset, amelyben dicsőíti a fokhagyma tulajdonságait, és azt a hagymával és a retekkel együtt az első számú fűszerként és orvosságként említi.

A 4. pontban meghatározott földrajzi területről származó „Czosnek galicyjski” hírnevét tanúsítja az is, hogy 2007 óta Kis-Lengyelországban júliusban és augusztusban fokhagymaünnepet tartanak. Ez megerősíti, hogy a helyi mezőgazdasági termelők nagyra értékelik ezt a zöldségfélét, amely nagy lehetőségeket rejt magában. Az ünnep alkalmával a „Czosnek galicyjski” fokhagymával készült fogásokat és ételeket mutatnak be, és külön versenyeken díjazzák a „Czosnek galicyjski” fokhagymával alkotott legszebb dekorációt vagy a legnehezebb fokhagymafonatot. Mindez a vajdasági hatóságok, a mezőgazdászok és a termelők szervezetei és a vidéki nőszervezetek jelenlétében zajlik, míg a helyi alapanyagból főző éttermekben a „Czosnek galicyjski” felhasználásával készült fogásokat kínálnak.

A „Czosnek galicyjski” fokhagyma az előállítás helye szerinti földrajzi területen történő termesztésének jelentőségét a helyi média is hangsúlyozza, amely tanúsítja e növény hagyományos jellegét, a termelők tudatosságát, és hogy törekednek a termék elérhetőségének növelésére és a „Czosnek galicyjski” hagyományos termesztésének erősítésére e régióban. A regionális televízió tájékoztató műsorokat sugároz, a helyi sajtó pedig a helyi közösségek számára fontos cikkeket közöl a „Czosnek galicyjski” kapcsán, amelyek témái között szerepel többek között az új piaci lehetőségek keresése, a „Czosnek galicyjski” termesztésével foglalkozó termelők szervezetének tevékenysége és a kis-lengyelországi fokhagymaünnep eseményei. Információs és promóciós anyagokat tesznek közzé a „Czosnek galicyjski” fokhagymával kapcsolatban, illetve tájékoztató szórólapokat is terjesztenek. Ezenkívül létrehoztak egy külön logót, amelyet kizárólag a „Czosnek galicyjski” jelölésére használnak. A logót a promóciós és reklámanyagokon, valamint a „Czosnek galicyjski” értékesítési pontjain helyezik el, többek között az e terméket felhasználó éttermek étlapjain is.

A „Czosnek galicyjski” fokhagyma igen fontos a 4. pontban meghatározott földrajzi terület lakói számára, ahogy arról mindenekelőtt e zöldségféle termelési és kínálati mennyisége tanúskodik.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) HL L 343., 2012.12.14., 1. o.